“እንቁ ዳጉሳ” በዝናብ አጠር አካባቢዎች ውጤታማ እየሆነ ነው፡፡
ባሕር ዳር፡ መስከረም 19/2012 ዓ/ም (አብመድ) “እንቁ ዳጉሳ” በሄክታር 15 ኩንታል ምርት እንደሚሰጥ ተገልጧል፡፡የአማራ ክልል ግብርና ምርምር እና የዋግ ኽምራ ብሔረሰብ አስተዳድር የሥራ ኃላፊዎች ዛሬ መስከረም 19/2012 ዓ.ም በብሔረሰብ አስተዳድሩ ተገኝተው የሰብል ልማቱን ውጤታማነት ተመልክተዋል፡፡ የሥራ ኃላፊዎቹ በአበርገሌ ወረዳ ዊርቀዲቭኑ ቀበሌ በኩታ ገጠም የተዘራ 20 ሄክታር “እንቁ ዳጉሳ” ማሳን ነው የጎበኙት፡፡በጉብኝቱ ላይ እንደተገለጸውም በሰቆጣ ዝናብ አጠር የምርምር ተቋም አማካኝነት ዋግ ኽምራ ብሔረሰብ አስተዳደር እና ላልይበላ ላይ እየተከናወኑ የሚገኙት የምርምር ሥራዎች ምርታማነትን እያሳደጉ ነው፡፡ በአብነት የቀረበውም የ “እንቁ ዳጉሳ” ውጤታማነት ነው፡፡የሰብል ዝርያው ዝናብ አጠር ለሆነው አካባቢ የተሻለ ምርት እንደሚሰጥ ተረጋግጧል ነው የተባለው፡፡ የዝናብ እጥረት ባለባቸው አካባቢዎች በአነስተኛ እርጥበት ለፍሬ መብቃት የሚችለው “እንቁ ዳጉሳ” በሄክታር 15 ኩንታል ምርት እንደሚሰጥም በመስክ ምልከታው ማብራሪያ ተሰጥቷል፡፡በ2008 ዓ.ም የጀመረው የ“እንቁ ዳጉሳ” የዝርያ ማሻሻል ሥራ በአበርገሌ ወረዳ በ11 ሰዎች በ5 ሄክታር መሬት ላይ ተጀምሮ ውጤቱ የተሻለ ሆኖ በመገኘቱ በ2011/2012 የምርት ዘመን በ527 ሄክታር ላይ 2ሺህ 106 አርሶ አደሮች እንዲጠቀሙበት ተደርጓል። በጉብኝቱ የተገኙ አርሶ አደሮችም በሰብል ምርቱ ውጤታማ እንደሆኑ ነው የተናገሩት፡፡“ከዚህ በፊት የነበረው የአካባቢው የማሽላ ዝርያ በበቂ ሁኔታ እርጥበት ስለሚፈልግ ለፍሬ አይበቃም ነበር፤ ለእንስሳት መኖ ለማግኘትም እንቸገር ነበር” ብለዋል አርሶ አደሮቹ፡፡